*VEGA præsenterer:*

**Noah Carter gentager succesen i VEGA**

*Den unge, talentfulde rapper og sanger tager det næste stik i Store VEGA d. 22. september.*

Den 24-årige rapper har sat nye, internationale standarder for dansk hiphop på engelsk.

Carter indtog for nylig et komplet udsolgt Store VEGA med sit karakteristiske, brede smil, nærvær og energien sitrende i kroppen. Soundvenue kaldte koncerten *”…en særdeles vellykket headliner-debut..”* og kvitterede med 5 stjerner, mens GAFFA hev hele 6 stjerner frem og proklamerede at Noah Carter er *”…for stor til Store VEGA”.*

Nørrebro-rapperen med den dybe, hæse stemme pendulerer ubesværet og nonchalant mellem trap, grime og R&B. Lydbilledet træder tydeligt frem med basforstærkede trap beats a la Atlanta, grynet grime fra UK og smooth 90’er R&B-inspirerede melodier.

Københavneren både rapper og synger overbevisende med et melodisk, atmosfærisk flow og et twist af skandinavisk melankoli. De eftertænksomme, autentiske tekster cirkler om gadelivet, ansvar, nattens fristelser, loyalitet, kærlighed og jagten på økonomisk frihed med blåtonet intimitet og nøgne erkendelser.

På trods af at han først solodebuterede i 2017, er han langt fra ny i spillet. Han var med til at stifte B.O.C.-crewet med barndomsvennerne Kesi, Gilli og Benny Jamz, men røg i fængsel i 2011. Nu har han imidlertid taget godt og grundigt revanche. Han udgav sit debutalbum *Couch Dreams* i 2017 i tæt samarbejde med det unge producer-stortalent Jens Ole McCoy, kendt som den ene halvdel af Ukendt Kunstner. Nyeste udspil fra rapperen fra Titanparken er opfølgeren *2nd Demo*, der netop er udkommet med anmelder-stjerneregn til følge.

Den danskfødte musiker med rødder i Elfenbenskysten, USA og Sydkorea har utvivlsomt internationalt format og potentiale, understreget af intens opmærksomhed fra toneangivende blogs som Highsnobiety og adskillige spins fra den indflydelsesrige radiovært Ebro på Apples Beats 1-radiostation.

**Fakta om koncerten:**

Noah Carter (DK)

Lørdag d. 22. september kl. 20.00

Store VEGA, Enghavevej 40, 1674 København V

Billetpris: 225 kr. + gebyr

Billetsalget starter i dag via vega.dk og Ticketmaster